B4-0047, 0052, 0063, 0073, 0084, 0087 και 0103/96

Ψήφισμα σχετικά με τις συνθήκες στα ορφανοτροφεία της Κίνας

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για τις παραβιάσεις των ανθρωπίνων δικαιωμάτων στην Κίνα,

- έχοντας υπόψη τη Σύμβαση των Ηνωμένων Εθνών για τα Δικαιώματα του Παιδιού του 1989, η οποία υπεγράφη από την Κίνα το 1991,

- έχοντας υπόψη το Διεθνή Κώδικα Ιατρικής Δεοντολογίας,

- έχοντας υπόψη την έκθεση της οργάνωσης «Human Rights Watch» για την Ασία με τίτλο «Θάνατος εκ παραλείψεως, πολιτική θανάσιμης αμέλειας στα κρατικά ορφανοτροφεία της Κίνας», της 7ης Ιανουαρίου 1996,

Α. συγκλονισμένο από τις αποκαλύψεις σχετικά με τις συνθήκες στα κινεζικά ορφανοτροφεία, που δημοσιεύθηκαν στην έκθεση της οργάνωσης Human Rigths Watch για την Ασία με τίτλο «Θάνατος εκ παραλείψεως» και από την τηλεοπτική εκπομπή του 4ου καναλιού «Επιστροφή στα δωμάτια θανάτου», εκπομπές των οποίων η παραγωγή πραγματοποιήθηκε τον Ιανουάριο του 1996, σύμφωνα με τις οποίες πολλά παιδιά στερήθηκαν σκόπιμα τη διατροφή και την περίθαλψη, με αποτέλεσμα να πεθάνουν,

Β. επισημαίνοντας ότι τα στοιχεία των αποκρουστικών αυτών συνθηκών προκύπτουν είτε από αυτόπτες μάρτυρες, είτε από έγγραφες καταγγελίες ιατρικού προσωπικού, δικηγόρων και 16 μελών του Λαϊκού Κογκρέσου της Σαγκάης, ή από επίσημα έγγραφα όπως το ετήσιο βιβλίο στατιστικής κοινωνικών υποθέσεων του Υπουργείου Προνοίας για το 1990, που αποκαλύπτει ότι ο δείκτης θνησιμότητας για τα παιδιά των ορφανοτροφείων το 1989 ανερχόταν σε 57,9%,

Γ. λαμβάνοντας υπόψη ότι οι πηγές αυτές φαίνεται ότι υποδεικνύουν πως υπάρχει σκόπιμη πολιτική για ελαχιστοποίηση στην Κίνα του πληθυσμού των εγκαταλελειμμένων παιδιών με εκ προθέσεως εγκατάλειψη σε ασιτία και αμέλεια,

Δ. λαμβάνοντας υπόψη ότι, σύμφωνα με τα ιατρικά στοιχεία και τις μαρτυρίες που συνελέγησαν σχετικά με το Ίδρυμα Παιδικής Πρόνοιας της Σαγκάης, φαίνεται πως σε πολλές περιπτώσεις οι θάνατοι ήταν σκόπιμοι και βάρβαροι,

Ε. επισημαίνοντας ότι υπάρχει υψηλό ποσοστό κοριτσιών και αναπήρων παιδιών μεταξύ των θυμάτων, και υπενθυμίζοντας την πρακτική που επικρατούσε στην Κίνα από αρχαιοτάτων χρόνων για εγκατάλειψη των βρεφών, και έχοντας επίγνωση της αυστηρής εφαρμογής της πολιτικής για ένα παιδί που ακολουθεί η Κίνα, που ορισμένες φορές έχει ως αποτέλεσμα μητέρες να εξαναγκάζονται να υποστούν έκτρωση,

ΣΤ. εκφράζοντας την ανησυχία του για τα επίσημα στοιχεία που αποκαλύπτουν ότι μόνον 20.000 από τα εγκαταλελειμμένα παιδιά της Κίνας περιθάλπονται σε ορφανοτροφεία, δηλαδή μόνον ένα μέρος των 100.000 ορφανών που αναγνωρίζουν επισήμως οι κινεζικές αρχές, αριθμός ο οποίος είναι παράδοξα χαμηλός, ιδίως όταν επισήμως ομολογείται ότι πολλά παιδιά εγκαταλείπονται από τους γονείς τους,

1. καλεί την Ευρωπαϊκή Ένωση να θέσει το θέμα των ορφανοτροφείων στις κινεζικές αρχές κατά τη συνάντηση με θέμα τα ανθρώπινα δικαιώματα, η οποία θα πραγματοποιηθεί στις 29 Ιανουαρίου 1996 στο Πεκίνο[semigr ]

2. καλεί τις κινεζικές αρχές να ανοίξουν όλα τα ορφανοτροφεία για άμεσο έλεγχο από ξένους και ντόπιους παρατηρητές, συμπεριλαμβανομένης της UNICEF και των ΜΚΟ που ασχολούνται με την παιδική πρόνοια[semigr ]

3. καλεί την Ευρωπαϊκή Επιτροπή να ολοκληρώσει επειγόντως την έρευνα που είχε αναγγείλει στο Κοινοβούλιο στις 14 Ιανουαρίου 1995 σχετικά με τα ορφανοτροφεία στην Κίνα και να παρουσιάσει τα αποτελέσματά της εντός τριών μηνών[semigr ]

4. εκφράζει τον αποτροπιασμό του για το γεγονός ότι παιδιά τα οποία επισήμως θεωρούνται ανεπιθύμητα οδηγούνται στο θάνατο από ασιτία και εγκατάλειψη[semigr ]

5. τονίζει ότι η μεταχείριση αυτών των παιδιών έρχεται σε αντίθεση με τον ισχυρισμό της κινεζικής κυβέρνησης ότι οι πολιτικές ελευθερίες περιορίζονται προκειμένου να διασφαλιστεί η οικονομική και υλική ευημερία του κινεζικού λαού[semigr ]

6. ζητεί από τις κινεζικές αρχές να εγκρίνουν αυστηρούς κανόνες που να θέτουν εκτός νόμου τις καταχρήσεις εις βάρος παιδιών στα δημόσια ιδρύματα, όπως την αλυσόδεση παιδιών[semigr ]

7. ζητεί από τις κινεζικές αρχές να αποκαλύψουν όλα τα ιδρύματα που δεν σέβονται τα ανθρώπινα δικαιώματα σε ό,τι αφορά την αντιμετώπιση των παιδιών και ζητεί από αυτές να διασφαλίσουν ότι όσοι είναι υπεύθυνοι για τη διάπραξη ή απόκρυψη καταχρήσεων εναντίον ορφανών, ιδιαίτερα στη Σαγκάη, θα προσάγονται στη δικαιοσύνη, καθώς και ότι θα υπάρξει πλήρης αναφορά σχετικά με τις προσπάθειες να παρεμποδιστεί η διεξαγωγή επίσημης έρευνας για το θέμα αυτό[semigr ]

8. καταδικάζει τη σύλληψη του αδελφού του Dr. Zhang Shuyun που είναι ένας από τους βασικούς συντάκτες της έκθεσης που συνέταξε η ανθρωπιστική οργάνωση «Human Rights Watch» και απορρίπτει τις κατηγορίες οι οποίες θα μπορούσαν να έχουν ως συνέπεια γι'αυτόν τη θανατική ποινή[semigr ]

9. ζητεί από την Επιτροπή να εξετάσει την εφαρμογή σχεδίων που χρηματοδοτούνται ή συγχρηματοδοτούνται από την Ευρωπαϊκή Ένωση βάσει της προόδου που πραγματοποιεί η Κίνα όσον αφορά τη βελτίωση των ανθρωπίνων δικαιωμάτων, ιδίως στα θέματα που θίγονται στο παρόν ψήφισμα[semigr ]

10. ζητεί από την αντιπροσωπεία για τις σχέσεις με την Κίνα να θέσει το ζήτημα των ορφανοτροφείων στις κινεζικές αρχές με την ευκαιρία της επικείμενης επίσκεψής της στην Κίνα[semigr ]

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τα κοινοβούλια των κρατών μελών, την κυβέρνηση και το Εθνικό Λαϊκό Κογκρέσο της Λαϊκής Δημοκρατίας της Κίνας, το Λαϊκό Κογκρέσο της Σαγκάης, καθώς και στην UNICEF και την Οργάνωση Human Rights Watch για την Ασία.